陪戎州范守閻倅飲涪翁溪紀事
作者：孫應時
朝代：宋

paragraphs: 元祐人何負，黄郎昔此居。
江山愁思裏，風景醉吟餘。
問俗夸遺事，開荒想舊廬。
巖姿自奇怪，谷響故清虛。
鳥語傳沽酒，猿吟憶荷鋤。
文章喧宇宙，談笑狎樵漁。
小德長携杖，元明闕寄書。
生涯竟流落，謗譽久乘除。
士固難逃世，天寧獨困渠。
朝廷重日月，河雒痛丘墟。
事往真云已，神遊信所於。
溪名雖發越，林影尚蕭疎。
佳致歸商畧，成規易補苴。
春堤要楊柳，夏渚待芙蕖。
名勝新開府，風流得貳車。
追遊方自此，雅尚不愁予。
天際歸舟遠，江干摻袂初。
明年記狂客，萬里報何如。